Elva har formet dalføret gjennom Lærdal. Historien forteller om stadig og til dels voldsomme flommer. Elva tok ofte nye løp, noe som er forklaringen på hvorfor flere gårdsbruk i dag har eiendommer på begge sider av elveføringen. Storstilt elveforebygging i 1890-årene temmet elven. Det har likevel vært flere flommer siden, og de største registrerte skjedde i 1920 og 1924. I mai 1971 var det også en større flom med beregnet vannføring mellom 480 og 660 kubikkmeter per sekund.